බිරියගේ සිරුරට භූමිතෙල් හළා ගිනි තබා මරණයට පත්කළ විත්තිකරුවකුට කුරුණෑගල මහාධිකරණ විනිසුරු ආර්. එච්.එස්. කේ. රත්නායක මහතා විසින් ඊයේ මරණීය දණ්ඩනය නියම කෙළේය.වර්ෂ 2001 ජනවාරි මස 14 දින හෝ ඊට ආසන්න දිනයකදී කුරුණෑගල මල්ලවපිටියේ නයනා ලෙබ්බේ මයිසූර් උම්මා නමැත්තිය කාමරයකට දමා දොර ජනෙල් වසා සිරුරට භුමිතෙල් හළා ගිනි තබා ඝාතනය කළා යැයි මියගිය අයගේ සැමියාට එරෙහිව නීතිපතිවරයා විසින් කුරණෑගල මහාධිකරණයේ මෙම නඩුව ගොනුකර තිබුණි.පැමිණිල්ල ඉදිරිපත් කළ රජයේ නීතිඥ ඒ. සී. ප්‍රනාන්දු මෙනෙවිය මහාධිකරණයට කරුණු ‍ගෙනහැර දක්වමින් කියා සිටියේ විත්තිකරු සැලසුම් සහගතව මියගිය තැනැත්තිය කාමරයකට දමා දොර ජනෙල් වසා සිරුරට භුමිතෙල් හළා ගිනි තබා ඝාතනය කළ බවට ඇසින් දුටු සාක්කි මත නඩුව ඔප්පු වී තිබෙන බවත් මෙය හිතාමතා කළ අපරාධයක් නිසා දියහැකි උපරිම දඬුවම් ලබා දෙන ලෙසය..